菖蒲歌
作者：謝枋得
朝代：宋

paragraphs: 有石奇峭天琢成，有草夭夭冬夏青。
人言菖蒲非一種，上品九節通仙靈。
異根不带塵埃氣，孤操愛結泉石盟。
明窗凈几有宿契，花林草砌無交情。
夜深不嫌清露重，晨光疑有白雲生。
嫩如秦時童女登蓬瀛，手携綠玉杖徐行。
瘦如天台山上聖賢僧，休糧絕粒孤鶴形。
勁如五百義士從田橫，英氣凜凜磨青冥。
清如三千弟子立孔庭，回琴點瑟天機鳴。
堂前不入紅粉意，席上常聽詩書聲。
怪石篠簜皆充貢，此物舜廟當共登。
神農知己入本草，靈均蔽賢遺騷經。
幽人躭玩發仙興，方士服餌延修齡。
綵鸞紫鳳琪花苑，赤虬玉麟芙蓉城。
上界真人好清凈，見此靈苗當大驚。
我欲携之朝太清，瑶草不敢專芳馨。
玉皇一笑留香案，錫與有道者長生。
人間千花萬草儘榮豔，未必敢與此草爭高名。